Нэхъ лъапIэ дыдэ
Кавказ Ищхъэрэм ГъуазджэхэмкIэ и къэрал институтым щекIуэкIащ нарт эпосым теухуа щIэныгъэ конференц. Ди лъэпкъ IуэрыIуатэм и нэхъ лъапIэ дыдэу ябж хъыбархэр Къэбэрдей-Балъкъэр къэрал университетымрэ Кавказ Ищхъэрэм Гъуаз-
джэхэмкIэ и къэрал институтымрэ щеджэ ныбжьыщIэхэм къазэрыщыхъур, халъагъуэ гупсысэхэр къаIуэтащ я лэжьыгъэхэмкIэ.
Конференцыр къызэригъэпэщащ институтым гуманитар, социально-экономикэ щIэныгъэхэмкIэ и кафедрэм и унафэщI, культурологием и кандидат, доцент ЩауэцIыкIу Людмилэ. Къэбэр —
дей-Балъкъэр къэрал университетым къикIа ныбжьыщIэхэр игъэхьэзыращ доцент, педагогикэ щIэныгъэхэм я кандидат, Урысей Федерацэм егъэджыныгъэмкIэ и щIыхь зиIэ лэжьакIуэ Кумыщ Риммэ. Конференцым я лэжьыгъэхэм къыщеджащ институтым культурологиемкIэ къудамэм и етIуанэ курсым щеджэхэу Халабузарь Тамерлан, Асановэ Лейла, Гузоевэ Дианэ, уэрэджыIакIуэхэмрэ дирижёрхэмрэ щагъэхьэзыр къудамэм и етIуанэ курсым щIэс Черемных Наталье, университетым тхыдэмкIэ, филологиемкIэ, хъыбарегъащIэ IэнатIэхэмкIэ и факультетым адыгэбзэмрэ литературэмкIэ и къудамэм щIэсхэу Къунаш Ланэрэ Мокъуэ Лаурэрэ.
Кавказым ис лъэпкъхэм нарт эпосыр я щэнхабзэм щыщ зэрыхъуам, нарт щэным, лIыгъэм, хахуагъэм теухуа, щIыналъэм хуаIэ лъагъуныгъэр къызыхэщ лэжьыгъэхэр утыку къыщрахьащ конференцым. ЩIэныгъэр зи лъабжьэу екIуэкIа зэIущIэм дызыщымыгъуазэ куэди щыжаIащ.
Къунаш Ланэ,
Мокъуэ Лаурэ.
